Twee dood, 3 beseer in trompop botsingFoto: ER24 Twee mense is dood en drie ander ernstig beseer nadat twee voertuie Sondagoggend reg van voor op die R512 by Lanseria, in die noorde van Johannesburg, gebots het. Werner Vermaak, woordvoerder van ER24, sê paramedici is net na 11:00 na die toneel ontbied waar hulle die erg beskadigde wrakke aangetref het. Volgens Vermaak het een van die voertuie ŉ karavaan gesleep ten tyde van die botsing. “By nadere ondersoek het paramedici gevind dat twee mense, onderskeidelik ŉ insittende in elke voertuig, geen tekens van lewe meer getoon het nie. Ondanks paramedici se beste pogings kon die twee mense nie weer bygebring word nie en hulle is op die toneel dood verklaar.” Vermaak sê drie ander insittendes moes deur die brandweerdiens uit die wrakke bevry word. “Een van die beseerdes is per helikopter na ŉ hospitaal geneem, terwyl die ander twee per ambulans na die hospitaal gehaas is. Al drie het ernstige beserings opgedoen.” Die oorsaak van die botsing word ondersoek.